CELEX: 32021D1838
Language: bg
Date: 2021-10-18 00:00:00
Title: Решение (ОВППС) 2021/1838 на Съвета от 18 октомври 2021 година за изменение на Решение (ОВППС) 2017/824 относно Правилника за персонала на Сателитния център на Европейския съюз

20.10.2021   
               
               
                  BG
               
               
                  Официален вестник на Европейския съюз
               
               
                  L 372/24
               
            
         РЕШЕНИЕ (ОВППС) 2021/1838 НА СЪВЕТА
         от 18 октомври 2021 година
         за изменение на Решение (ОВППС) 2017/824 относно Правилника за персонала на Сателитния център на Европейския съюз
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Решение 2014/401/ОВППС на Съвета от 26 юни 2014 г. относно Сателитния център на Европейския съюз и за отмяна на Съвместно действие 2001/555/ОВППС за създаването на Сателитен център на Европейския съюз (1), и по-специално член 8, параграф 5 от него,
         като взе предвид предложението на върховния представител на Съюза по въпросите на външните работи и политиката на сигурност, в качеството му на председател на управителния съвет на Сателитния център на Европейския съюз,
         като има предвид, че:
         
                     (1)
                  
                  
                     Сателитният център на Европейския съюз (SATCEN) е агенция на Съюза, която влиза в състава на координираните организации. В светлината на неотдавнашната съдебна практика на Съда на Европейския съюз Правилникът за персонала на Сателитния център на Европейския съюз, приет от Съвета на 15 май 2017 г. с Решение (ОВППС) 2017/824 (2) („правилник за персонала на SATCEN“) следва да бъде приведен в съответствие с Правилника за длъжностните лица и Условията за работа на другите служители на Съюза, предвидени в Регламент (ЕИО, Евратом, ЕОВС) № 259/68 на Съвета (3), както и с правилника за персонала на Европейската агенция по отбрана (4). По-специално в правилника за персонала на SATCEN следва да се предвиди компетентността на Съда на Европейския съюз да се произнася по спорове между SATCEN и членовете на неговия персонал по същия начин, както при спорове между служител на Съюза и неговия работодател.
                  
               
                     (2)
                  
                  
                     Управителният съвет на SATCEN изготви, по предложение на директора на SATCEN, измененията на Правилника за персонала на SATCEN, които подлежат на приемане от Съвета,
                  
               ПРИЕ НАСТОЯЩОТО РЕШЕНИЕ:
         
            Член 1
            Решение (ОВППС) 2017/824 се изменя, както следва:
            
                        1)
                     
                     
                        В глава VIII, заглавието се заменя със следното:
                        „Обжалване“.
                     
                  
                        2)
                     
                     
                        Член 28 се заменя със следното:
                        
                           „Член 28
                           Обжалване
                           
                              1.   Всяко лице, спрямо което се прилага настоящият правилник за персонала, може да подаде искане директорът да вземе решение по засягащ го въпрос в рамките на настоящия правилник за персонала. Директорът съобщава на съответното лице мотивираното си решение в срок от четири месеца от датата, на която е подадено искането. Ако до края на този срок не е получен отговор на искането, това се приема за мълчалив отказ, който може да бъде обжалван в съответствие със следващите параграфи.
                           
                           
                              2.   Всяко лице, спрямо което се прилага настоящият правилник за персонала, може да подаде пред директора жалба срещу акт, който го засяга неблагоприятно, независимо дали директорът е взел решение за приемане на предписана от настоящия правилник за персонала мярка или не. Жалбата трябва да бъде подадена в срок от три месеца. Този срок започва да тече:
                              
                                          а)
                                       
                                       
                                          от датата на публикуването на акта, ако става дума за мярка от общ характер;
                                       
                                    
                                          б)
                                       
                                       
                                          от датата, на която съответното лице е уведомено за решението, но не по-късно от датата, на която последното е получило уведомлението, ако мярката засяга конкретно лице; ако обаче акт, засягащ конкретно лице, може да засегне неблагоприятно и друго лице, този срок започва да тече по отношение на другото лице от датата, на която то е получило съответното уведомление, но не по-късно от датата на публикуване;
                                       
                                    
                                          в)
                                       
                                       
                                          от датата, на която изтича срокът, предвиден за отговор, когато се обжалва мълчалив отказ, съгласно предвиденото в параграф 1.
                                       
                                    
                           
                              3.   Директорът съобщава на съответното лице мотивираното си решение в срок от четири месеца от датата, на която е подадена жалбата. Ако до края на този срок не е получен отговор на жалбата, това се приема за мълчалив отказ, който може да бъде обжалван съгласно параграф 5.
                              В случай на отрицателен отговор, съответният член на персонала може да поиска медиация. Медиацията не е задължителна.
                           
                           
                              4.   Директорът назначава медиатор за срок от три години с възможност на подновяване.
                              Медиаторът е квалифициран и независим правен експерт. Директорът и съответният член на персонала предоставят на медиатора всички документи, необходими според него за разглеждане на случая.
                              Той представя заключенията си в рамките на два месеца от датата, на която му е възложено разглеждането на случая.
                              Заключенията му нямат задължителен характер нито за директора, нито за съответния член на персонала.
                              Разходите за медиация се поемат от Satcen, ако заключенията бъдат отхвърлени от директора; 50 % от разходите се поемат от съответния член на персонала, ако той откаже да приеме заключенията.
                           
                           
                              5.   Съдът на Европейския съюз („Съдът“) е компетентен да се произнася по спорове между SATCEN и лице, спрямо което се прилага настоящият правилник за персонала, относно законосъобразността на акт, засягащ неблагоприятно това лице по смисъла на параграф 2.
                              При спорове от финансов характер Съдът има неограничена компетентност.
                              Членовете на персонала могат да обжалват пред Съда, при следните условия:
                              
                                          а)
                                       
                                       
                                          обжалването пред Съда е допустимо само ако:
                                          
                                                      i)
                                                   
                                                   
                                                      преди това е била подадена жалба до директора по реда на параграф 2 в предвидения там срок, и
                                                   
                                                
                                                      ii)
                                                   
                                                   
                                                      жалбата е била отхвърлена чрез изрично решение или мълчалив отказ.
                                                   
                                                
                                    
                                          б)
                                       
                                       
                                          жалба по смисъла на буква а) се подават в рамките на три месеца. Този срок започва да тече:
                                          
                                                      i)
                                                   
                                                   
                                                      от датата на уведомяване за решението, взето в отговор на жалбата, или
                                                   
                                                
                                                      ii)
                                                   
                                                   
                                                      от датата, на която изтича предвиденият за отговор срок, ако се обжалва мълчаливо отхвърляне на жалба, подадена по реда на параграф 2; независимо от това, ако жалбата е била отхвърлена с изрично решение, след като веднъж вече е била отхвърлена с мълчалив отказ, но преди изтичането на срока за обжалване, за обжалването започва да тече нов срок.
                                                   
                                                
                                    
                                          в)
                                       
                                       
                                          чрез дерогация от буква б), заинтересованото лице може, след подаването на жалба до директора по параграф 2, да обжалва незабавно пред Съда, при условие че жалбата е придружена от искане за спиране на изпълнението на оспорвания акт или от искане за постановяване на временни мерки. Производството по главния иск пред Съда се спира до постановяването на изрично решение или до възникването на мълчалив отказ.“
                                       
                                    
                        
                     
                  
                        3)
                     
                     
                        Приложение X се заличава.
                     
                  
         
            Член 2
            Настоящото решение поражда действие на 1 ноември 2021 г. Решението се публикува в Официален вестник на Европейския съюз.
            
         
         
            Съставено в Люксембург на 18 октомври 2021 година.
            
               
                  За Съвета
               
               
                  Председател
               
               J. BORRELL FONTELLES
            
         
         
            (1)  ОВ L 188, 27.6.2014 г., стр. 73.
         
            (2)  Решение (ОВППС) 2017/824 на Съвета от 15 май 2017 г. относно Правилника за персонала на Сателитния център на Европейския съюз (ОВ L 123, 16.5.2017 г., стр. 7).
         
            (3)  Регламент (ЕИО, Евратом, ЕОВС) № 259/68 на Съвета от 29 февруари 1968 г. относно определянето на статута на длъжностните лица на Европейските общности и условията за работа на другите служители, и за създаване на конкретни мерки за временно прилагане към длъжностните лица на Комисията (условия за работа на другите служители) (ОВ L 56, 4.3.1968 г., стр. 1).
         
            (4)  Решение (ЕС) 2016/1351 на Съвета от 4 август 2016 г. относно Правилника за персонала на Европейската агенция по отбрана и за отмяна на Решение 2004/676/ЕО (ОВ L 219, 12.8.2016 г., стр. 1).